Twee vas na dwaalkoeël 11-jarige eisDuran Visagie. Foto: Facebook Twee jong mans is in hegtenis geneem in verband met die dood van ŉ 11-jarige seun wat Dinsdag deur ŉ dwaalkoeël getref is in Kraaifontein in die Wes-Kaap. Die masjiene wat Duran Visagie aan die lewe gehou het, is ŉ dag later afgeskakel na hy breindood verklaar is. Kapt. FC van Wyk, polisiewoordvoerder, het gesê lede van die teenbende-eenheid het Vrydag inligting opgevolg en twee verdagtes in hegtenis geneem. Die verdagtes, 17 en 18 jaar oud, sal Maandag in die Blue Downs-landdroshof verskyn op aanklag van moord. Nadat die polisie die verdagtes ondervra het rakende die moordwapen is hulle na ŉ huis in Scottsdene. Een van die verdagtes se meisie woon hier en daar is op ŉ 9 mm-pistool en ammunisie beslag gelê wat onder ŉ houthuis gevind is. ŉ 19-jarige vrou is in hegtenis geneem vir die besit van ŉ ongelisensieerde vuurwapen en ammunisie en sal binnekort in die hof verskyn.